SKRIFTLIG FORESPØRGSEL E-0072/00

af Mathieu Grosch (PPE-DE) til Kommissionen

(24. januar 2000)

Om: Træaffald i spånplader

Af skrivelse nr. NL 94141 fra Directoraat-Generaal Milieubeheer afdeling DGM/A/GA i det nederlandske ministerium for folkesundhed, fysisk planlægning

og miljø fremgår ordret, at det nederlandske firma Van der Galiën har leveret 1.500 tons træaffald til det belgiske firma Unilin N.V. til fremstilling af spånplader (originaltekst: anmodningen vedrører eksport fra Nederlandene af 1.500.000 kg behandlet træflis til Unilin N.V. i Belgien med henblik på anvendelse af dette affaldsstof til produktionen af spånplader).

Det nederlandske ministerium har registreret dette affald i henhold til kravene og kriterierne i EF- forordning 259/93(1) om overvågning af og kontrol med overførsel af affald inden for, til og fra Det Europæiske Fællesskab, som ufarligt affaldsstof (registreres ikke som farligt affald i henhold til afgørelse om tilstedeværelse af farligt affaldsstoffer). Ministeriet påberåber sig i denne forbindelse en undersøgelse, som firmaet Galiën har ladet gennemføre i laboratoriet Koch Bodemtechniek Eurolab i Deventer. Ved denne undersøgelse af hhv. to prøver af et kilo træaffald blev det ikke undersøgt, om det indeholdt stoffer som kadmium, barium, chrom, kobber, kobalt og nikkel. Desuden konstateredes under testen en for høj værdi både hos PAK (polycykliske aromatiske kulbrinter), nemlig 72 og 146 mg/kg, (grænseværdi: 40 mg/kg) og også ved pentaklorfenol, 0,73 mg/kg (grænseværdi: 0,002 mg/kg), hvoraf man kan uddrage, at der forekommer imprægneret (træbeskyttelsesmiddel) træ (= specialaffald) i affaldet.

1. Kan Kommissionen i henhold til forordning 259/93 forsikre enhver aftager af spånplader, som er produceret med dette affald om, at der absolut ikke består nogen sundhedsrisiko (på grund af forarbejdning af kræftfremkaldende træbeskyttelsesmidler i træaffald)?

2. Kan Kommissionen dersom den ikke kan give denne garanti indlede en omfattende undersøgelse for at fjerne enhver tvivl hos forbrugerne?

(1) EFT L 30 af 6.2.1993, s. 1.

Svar afgivet på Kommissionens vegne af Margot Wallström

(7. marts 2000)

Rådets forordning (EØF) nr. 259/93 af 1. februar 1993 indeholder bestemmelser om overvågning af og kontrol med overførsel af affald inden for, til og fra Det Europæiske Fællesskab. Proceduren for overførsel af affald til nyttiggørelse inden for Fællesskabet afgøres af klassificerigen af affald i bilag II-IV til forordningen. Træaffald fra ubehandlet træ er klassificeret under punkt GL010 i bilag II til forordning 259/93. Træaffald fra behandlet træ er klassificeret under punkt AC170 i bilag III til forordningen. I henhold til eksperternes fælles holdning inden for gruppen af kontaktorganer, der er nedsat i henhold til artikel 37 i forordning 259/93, skal træaffald anses for at være fra behandlet træ, hvis træet har været udsat for enhver anden behandling end mekanisk behandling. På samme vis skal træaffald kun anses for at være fra ubehandlet træ, hvis træet slet ikke er behandlet på nogen måde, med undtagelse af rent mekanisk behandling.

Ud fra de oplysninger, som det ærede medlem har forelagt, står det Kommissionen klart, at der faktisk var tale om træaffald af behandlet træ. I henhold til forordning 259/93 skal overførsel heraf anmeldes. Denne procedure giver mulighed for overførsel af det pågældende affald til nyttiggørelse inden for Fællesskabet under forudsætning af forudgående tilsagn fra myndigheder i oprindelses- og destinationslandet samt transitlande.

Forordning 259/93 fastsætter ordningerne for overvågning af og kontrol med overførsel af affald på tværs af grænserne. Rådets direktiv 75/442/EØF(1) af 15. juli 1975 om affald, som ændret, fastlægger principperne for affaldshåndtering i Fællesskabet. I direktivets artikel 4 pålægges medlemsstaterne at sikre, at affald nyttiggøres eller bortskaffes uden at skade menneskers helbred og uden at anvende processer eller metoder, som skader miljøet.

Det er dog sådan, at hverken forordning (EØF) nr. 259/93 eller direktiv 75/442/EØF fastsætter standarder for produkter, der afledes ved affaldsnyttiggørelse. Genbrugsprodukter skal opfylde de generelle krav for den pågældende produktionstype. Da der ikke findes særlige krav til spånplader på fællesskabsniveau, finder Rådets direktiv 92/59/EØF(2) af 29. juni om produktsikkerhed i almindelighed anvendelse.

På grundlag af de oplysninger, der er forelagt af det ærede medlem, er Kommissionen ikke i stand til at afgøre, hvorvidt spånplader, som er produceret af det pågældende affald, ville udgøre en sundhedsfare. Den kan heller ikke tage stilling til, hvorvidt kravene i direktiv 92/59/EF er opfyldt i den pågældende sag.

Det ærede medlem er velkommen til at fremsende yderligere oplysninger.

(1) EFT L 194 af 25.7.1975.

(2) EFT L 228 af 11.8.1992.